Ouma het 'gesoebat' om nie vasgebind te word | Maroela Media
Die 76-jarige Martha Marais se familie het haar vasgebind in die hospitaal aangetref. (Foto: verskaf)
Die 76-jarige Martha Marais is nog erg getraumatiseer nadat sy verlede week met haar hande agter haar rug aan 'n stoel vasgebind in die wagkamer van die Mamelodi-hospitaal in Pretoria aangetref is.
"Sy herhaal gereeld wat met haar gebeur het. Sy vertel dan hoe sy [die hospitaalpersoneel] gesoebat het dat hulle haar nie moet vasbind nie en toe later om haar los te maak," sê Virginia Keppler, woordvoerder van die Marais-familie. "Sy het gister vir die LUR en die Menseregtekommissie (MRK) verduidelik dat sy net heeltyd gebid het dat haar kind haar moet kry. Toe haar dogter by die hospitaal aankom, het sy net gesê 'Dankie Here'."
Dr. Bandile Masuku, nuutaangestelde LUR vir gesondheid in Gauteng, en Buang Jones, provinsiale bestuurder van die MRK, het die bejaarde vrou by haar huis in Eersterust besoek nadat sy Saterdag uit die hospitaal ontslaan is.
Die LUR het tydens dié besoek opdrag gegee dat Marais tuis berading moet ontvang om dié nare ervaring te verwerk.
Die MRK het op sy beurt onderneem om Marais se familie in 'n siviele saak te verteenwoordig nadat die familie verlede week 'n kriminele aanklag teen die hospitaal by die Pretoria-Oos-polisiestasie aanhangig gemaak het.
"Ons wil seker maak dat dit [wat met Marais] gebeur het, nooit weer met iemand gebeur nie," het Keppler gesê.
Volgens Keppler is Marais se familie tevrede met die LUR se spoedige reaksie nadat 'n video van die voorval op sosiale media versprei is.
"Ons is baie tevrede oor hoe die saak hanteer word. Die LUR het van die begin af ingespring. Hy was skaars aangestel [as LUR] toe moes hy die saak takel. Hy het gister gesê dat hy nog nie eers by sy nuwe kantoor was nie," vertel sy aan Maroela Media.
Die familie is veral tevrede met die optrede teen die vier personeellede van die Mamelodi-hospitaal wat op spesiale verlof geplaas is ná die voorval.
Maroela Media het vroeër berig twee dokters, 'n verpleegster en 'n veiligheidswag is op spesiale verlof geplaas hangende verdere ondersoek.
Keppler vertel dat die familie self nog getraumatiseer is na die voorval en dat die hospitaal aangebied het om ook vir hulle berading beskikbaar te stel.
Dít nadat 'n video en foto's verlede week op sosiale media versprei is waarin gesien kan word hoe Marais op die vloer spartel terwyl sy aan die stoel vasgemaak is. Haar dogter, Stephnie Marais, is woedend in die video en eis dat haar ma onmiddellik losgemaak word.
Zweli Mkhize, die nuutaangestelde minister van gesondheid, het binne ure ná sy aanstelling sy skok uitgespreek oor die voorval. Mkhize en Masuku het kort daarna die betrokke hospitaal besoek om antwoorde van personeel te eis asook te verseker dat Marais gehalte sorg ontvang.
Die departement het tydens die besoek bevind dat Marais sleg behandel is en die standaard prosedure nie gevolg is nie. Mkhize en Masuku het 'n volledige ondersoek na die voorval aangevra en ook versoek dat die personeel wat by die voorval betrokke was, nie meer interaksie met pasiënte mag hê nie.
Marais is verlede week Dinsdag by die Eersterust-kliniek na die Mamelodi-hospitaal verwys weens naarheid en 'n maagaandoening. Sy is met 'n ambulans na die hospitaal vervoer.
Vier in hof ná 2 in 'wraakaanval' sterf
Twee nie meer van moord op DA-raadslid, man aangekla nie
Wat n skande. Kyk na die manier wat sy vasgebind was. Koue vloer. Wat het geword van respek en trots in die beroep. Wat het geword van die matrone in daardie afdeling….. dokters. Wat van n spook besoeker wat hospitale besoek en klagtes ondersoek .
Wat my bitter ontstel is dat 4 mense hierby betrokke is!
Hoe kan 4 mense dit toelaat , doen , goedkeur en toekyk??????
Waar is menslikheid . . . . ek kan nie eers verby n bakleiery in die straat ry tussen skoolkinders of ander kleurigers sonder om te wil stop en te wil help of red nie!!!!
WAT BAIE DUIDELIK HIER IS DAT MENSE SOOS DIE WOORD VAN GOD Sê SONDER LIEFDE IS!
Spesiale verlof.. asseblief!!
Hulle moet geskors word as hulle aandadig is!! Hulle moet net eers seker maak!!
Fire al die betrokkenes en kla hulle aan!
Dis erg maar nog nie so erg soos "ander gevalle" in ons land waar mense gemartel word tot die dood. Die storie kry nou skielik die regering se aandag, wat van die ander ….